Tiesitkö, että Tampereella on ollut roomalainen kylpylä?

Kylpylän rauniot kuuluivat Pirkanmaan maakuntamuseon Tampereen kerrostumat -opastukseen. Tampereen museot

Tampereen Epilänharjulta metsän keskeltä löytyy rapistuneita raunioita. Ne ovat muisto roomalaisesta kylpylästä, joka tosin ei ymmärrettävästi ole muinaisten roomalaisten peruja. 1930-luvulla pystytetyn kylpylän rakennutti tamperelainen teollisuusmies Sixtus Syrjänen, joka oli innostunut antiikin kulttuurista.

Kylpylä oli tarkoitettu Syrjäsen perheen käyttöön, ja se pystytettiin heidän huvilansa lähelle. Syrjäsen Sahanterä Oy oli taloudellisissa vaikeuksissa laman takia, ja sen työntekijöitä uhkasi irtisanominen. Yritys valmisti muun muassa sahoja ja sirkkeleitä, ja niiden tilaukset vähenivät lamakauden aikana.

Osa raunioista on yksityisalueella. Toisten takapihoille ei ole syytä mennä niitä ihmettelemään. Antti Liuttunen/Tampereen museot - Pirkanmaan maakuntamuseo

Syrjänen päätyi kuitenkin irtisanomisen sijasta keksimään alaisilleen uutta tekemistä ja laittoi heidät kylpylää rakentamaan. Syrjäsen huvilan puistoon nousi puolikaaren muotoinen betonirakennus, jossa oli kylpyläkatos, sauna ja vessa. Sen vieressä olevaan rinteeseen tehtiin pengerryksiä amfiteatterin malliin, ja läheisen lammen keskellä olevaan saareen rakennettiin kaarisilta. Alueelle kuljettiin komean holviportin läpi.

Kylpylän portti on yhä jäljellä. Se johdattaa kuitenkin yksityisalueelle. PtG/wikimedia commons, CC BY-SA 3.0

Toogajuhlia

Paikkaa käytettiin jonkin verran. Tamperelaisen mukaan siellä vietettiin muun muassa toogajuhlia. Kylpyläpaviljonkia ei kuitenkaan saatu koskaan täysin valmiiksi, ja viereinen lampikin oli liian matala uimiseen.

Ei siis ihme, että kylpylän käyttö vähentyi 1950-luvun jälkeen, eikä sitä pidetty enää kunnossa. Roomalainen kylpylä sai jäädä rapistumaan kaikessa rauhassa.

Rakennusten jäänteet ovat huonossa kunnossa. Niistä ei ole pidetty huolta vuosikymmeniin. Pirkanmaan maakuntamuseon Tampereen kerrostumat -opastus

Alue on nykyään Tampereen kaupungin omistuksessa. Sixtus Syrjäsen talo, Rauhanlinna, on purettu. Kylpylän rauniot ovat kuitenkin vielä jäljellä. Alue on metsittynyt, ja rakennusten jäänteet ovat huonossa kunnossa.

Osa kylpylän jäänteistä sijaitsee Epilänharjun ulkoilureitin varrella virkistyskäyttöön kaavoitetulla alueella. Ihan kaikkia raunioita ei kuitenkaan kannata lähteä maastosta etsiskelemään. Retkipaikka-sivusto huomauttaa, että osa niistä sijaitsee Syrjäsen huvilan tilalle rakennettujen talojen takapihoilla. Esimerkiksi kylpyläpaviljongille vieneen portin läpi kulkemista on tämän vuoksi syytä välttää.

Luonto on vallannut entisen roomalaiskylpylän. PtG/wikimedia commons, CC BY-SA 3.0

Lähteinä käytetty myös Urbanex Ninjaa, Rakkaudella Tampere -blogia ja Yleä.